Uoti pyörittää lakiasiaintoimistoa Helsingissä. Arkistokuva. Kuva: Pekka Ala-aho

Perussuomalaiset on käynyt puolueeseen kohdistuneen kirjoittelun läpi juristi Kari Uotin kanssa. Lännen Median tietojen mukaan perussuomalaiset saattaa palkata Uotin ajamaan asiaansa, kun puolue selvittää, ovatko kaikki perussuomalaisiin ja sen poliitikkoihin kohdistuneet kirjoitukset olleet lain mukaisia.

LM:n tietojen mukaan oikeustieteen tohtori Uoti on jo antanut kirjoituksista alustavan juridisen arvionsa ja todennut, että muutamien kirjoituksien kohdalla saattaa täyttyä kunnianloukkauksen tunnusmerkistö.

Uotin tekemän arvion jälkeen perussuomalaiset päätti, että se harkitsee tutkintapyyntöjen tekemistä poliisille. Perussuomalaisten viestinnästä vastaava Matti Putkonen kertoi tutkintapyyntöjen mahdollisuudesta Ylen radiolähetyksessä viime viikolla.

Uoti tutustui perussuomalaisten keräämään aineistoon puoluekokouksessa Turussa reilu viikko sitten. Aineisto sisältää sekä lehtikirjoituksia että sosiaalisessa mediassa ollutta kirjoittelua, josta puoluejohtaja Timo Soini oli tulostanut itselleen paksun pinon.

Soini esitteli pinoa virallisessa puheessaan Turussa ja arvosteli voimakkaasti tiedotusvälineitä.

Tuumaustunti tulossa

Matti Putkonen kertoo Lännen Medialle, että puolue kertoo ratkaisuistaan lähiviikkoina.

– Pidän työmiehen tuumaustunnin parin viikon sisällä, Putkonen lupaa.

Silloin selviää se, palkkaako puolue ketään ajamaan asiaansa.



Putkosen mukaan Uoti oli puoluekokouksessa paikalla varmistamassa, että kokous eteni laillisesti. Vuoden 2013 puoluekokouksen jälkeen perussuomalaisten kunnanvaltuutettu esitti puolueen rikkoneen sääntöjään puheenjohtajan valinnassa ja eurovaalien ehdokasasettelussa.

Helsingin käräjäoikeus ratkaisi viime vuoden lokakuussa asian puolueen eduksi ja hylkäsi Seppo Hauta-ahon nostaman kanteen. Hauta-aho velvoitettiin korvaamaan perussuomalaisille 55 800 euron oikeudenkäyntikulut, jotka koostuivat pääosin Uotin palkkiosta. Uotin palvelukset eivät siis ole edullisia.

– Perussuomalaisten muista suurista puolueista eroava suora jäsenyys mahdollistaa tällaisten kanteitten nostamisen turhan helposti, kiusallaan, huomion saamiseksi, kuten tässäkin tapauksessa, Uoti arvioi oikeusprosessia blogissaan. (13.10.2014)

Hauta-aho valitti ratkaisusta hovioikeuteen, joka käsittelee asiaa.

Uoti tukenut perussuomalaisia

Uoti pyörittää lakiasiaintoimistoa Helsingissä ja on edustanut oikeudessa viime vuosina perussuomalaisten lisäksi muun muassa valelääkäri Esa Laihoa ja WinCapita-sijoitusklubin perustajaa Hannu Kailajärveä, joka tuomittiin pitkään vankeusrangaistukseen. Laihoa syytetään kahdesta taposta.

Uoti oli yksi tunnetuimmista 1980-luvun niin sanotun kasinotalouden talousrikollisista. Hänet tuomittiin vuonna 2001 kuuden vuoden vankeuteen useista talousrikoksista. Vankilassa istuessaan Uoti kirjoitti oikeustieteen väitöskirjansa Euroopan ihmisoikeustuomioistuin – lainkäyttäjä oikeuden tekijänä.

Suomalaisissa juristipiireissä Uotia pidetään älykkäänä, mutta myös ”härskinä” juristina.



Twitter-viesteissään Uoti on viime viikkoina tukenut perussuomalaisia.

– Orpo leimaa koko porukan yhden edustajan fb-tekstin perusteella, typerää, Uoti kommentoi (3.8.) sisäministeri Petteri Orpon (kok.) Iltalehdelle antamaa haastattelua, jossa Orpo kritisoi kansanedustaja Olli Immosen (ps.) toimintaa.

– Immosen kirjoitukset ovat täysin tuomittavia. Odotan, että perussuomalaiset käsittelevät ne perusteellisesti omassa eduskuntaryhmän kokouksessaan, kuten ovat luvanneet, ja puuttuvat niihin voimakkaasti, Orpo sanoi. (IL 3.8.)

Uoti myös kommentoi Sebastian Tynkkysen valintaa perussuomalaisten 3. varapuheenjohtajaksi.

– Julki BI:n valinta BB-talosta puoluejohtoon ei ole kovin konservatiivista, Uoti arvioi Twitterissä. (9.8.)

Lännen Media jätti maanantaina iltapäivällä soittopyynnön Kari Uotille.